पटना में दलित महिला को निर्वस्त्र कर पीटने और उस पर पेशाब करने का मामला आया सामने
पटना: पटना जिले में खुसरूपुर थाना क्षेत्र के एक गांव में एक साहूकार और उसके सहयोगियों द्वारा एक दलित महिला को निर्वस्त्र कर पीटने और उसके मुंह पर पेशाब करने का वीभत्स मामला सामने आया है। एक अधिकारी ने सोमवार को यह जानकारी दी।
अधिकारी ने बताया कि महिला ने ऋण का पूरा भुगतान करने के बाद भी और धन दिए जाने की साहूकार की ‘‘अनुचित’’ मांग को लेकर पुलिस में शिकायत दर्ज कराई थी, जिसके बाद यह घटना हुई।
एक पुलिस अधिकारी ने बताया कि मुख्य आरोपी प्रमोद सिंह और उसका बेटा अंशु सिंह फरार हैं और उनकी तलाश की जा रही है।
अस्पताल में भर्ती पीड़िता ने दावा किया कि उधार ली गई रकम ब्याज समेत चुकाने के बावजूद उसे यह प्रताड़ना सहनी पड़ी।
पीड़िता ने कहा, ‘‘मेरे पति ने कुछ महीने पहले प्रमोद सिंह से 1,500 रुपये उधार लिए थे और हमने ब्याज सहित पैसे वापस कर दिए थे, लेकिन उसने (प्रमोद सिंह ने) और पैसों की मांग की। हमने इस मांग को मांगने से इनकार कर दिया।’’
यह घटना शनिवार की रात पटना के खुसरूपुर थाना क्षेत्र के एक गांव में हुई।
प्रमोद सिंह ने पीड़िता को फोन पर कथित तौर पर धमकी देते हुए कहा कि अगर उसने उसे और पैसे नहीं दिए तो वे उसे गांव में निर्वस्त्र करके घुमाएंगे। पीड़िता ने इसकी शिकायत अपने मोबाइल फोन के जरिए पुलिस से की।
पीड़िता के परिवार के एक सदस्य ने संवाददाताओं से कहा, ‘‘पुलिस का एक दल शिकायत के बारे में पूछताछ करने के लिए शनिवार को गांव आया था जिससे प्रमोद और उसके सहयोगी नाराज हो गए। वे शनिवार रात करीब 10 बजे उसके (पीड़िता के) घर गए और उसे जबरन प्रमोद के घर ले गए।’’
उसने कहा कि वहां महिला को कथित तौर पर निर्वस्त्र किया गया और मुक्कों एवं लाठियों से पीटा गया।
महिला ने पुलिस को दिए बयान में कहा, “प्रमोद ने अपने बेटे से मेरे मुंह पर पेशाब करने के लिए कहा। उसने वैसा ही किया। उसके बाद, मैं किसी तरह भागने में सफल रही और घर लौट आई।’’
पटना के वरिष्ठ पुलिस अधीक्षक राजीव मिश्रा ने सोमवार को ‘पीटीआई-भाषा’ को बताया कि फरार आरोपियों की गिरफ्तारी के लिए तलाश अभियान शुरू कर दिया गया है।
उन्होंने कहा, “हमने पांच पुलिस दल बनाए हैं और हम आरोपियों की तलाश कर रहे हैं। इस संबंध में मामला पहले ही दर्ज किया जा चुका है और आगे की जांच जारी है।’’
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva